Praegune osariik Uttarakhand oli varem osa ühendatud provintsidest Agra ja Awadh`iga, mis registreeriti 1902. aastal ja mis hiljem sai tuntuks kui Uttar Pradesh. Peale pikaajalist ja sihikindlat tegutsemist eraldus Uttarakhand Uttar Pradesh`ist ja moodustas omaette osariigi.  Uttarakhand sai India 27.ndaks osariigiks 2000-ndal aastal ja koosneb kahest piirkonnast - Garhwalist läänes ja Kumaonist idas.  Osariiki on õnnistaud lumiste mäetippude, liustike, kristallselgete järvede, pühade jõgede ja fantastilise floora ja faunaga. Legendi järgi, kui jumal Brahma lõi maailma, reserveeris ta parima osa sellest oma sõpradele jumalatele. [Muuseas, sarnaseid legende on teisigi, nimelt, kui kristlik Jumal jagas erinevatele rahvastele maad, siis jättis ta praegused Gruusia alad endale, kui  maapealse paradiisi ja tahtis seal ise elama hakata, aga hiljem gruuslaste lauas napsu võttes ja nendega tooste tõstes, sattus ta neist vaimustusse ja joobnud peaga andis selle maa hoopis neile. Teine legend pajatab sama juttu Bulgaaria kohta, ainult selle vahega, et kui Jumal jagas maad, siis bulgaarlased tegid samal ajal tööd ja ei hakanud päeva maatüki saamise pärast järjekorras ootamise peale raiskama ja nii Jumal vaatas, et nii tublile rahvale peab andma ikka parima maa-ala ehk selle, mille ta oli muidu  enda elupaigaks valinud.] Uttarakhand`i kutsutakse veel ka `Dev Bhoomi` või jumalate koduks, sest see on meelitanud paljusid palverändureid ja spirituaalse rahulduse otsijaid ammustest aegadest. Palverännaku tee, mida nimetatakse Char Dhams, koosneb nelja osariigi linna külastamisest ja see on iga pühendunud hindu unistus. Kaks hindu mütoloogias kõige pühamat jõge - Ganges ja Yamuna - saavad alguse selle osariigi mägedest. Osariik on tulvil pärimust, kuna see on jumalate ja jumalannade maa.